khistorydata/jeongjo-sjw-relations huggingface dataset:
정조 1년
持平姜彝正啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。又啓曰。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟令王府。設鞫得情。快正王法。又啓曰。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。又啓曰。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。揆以國法。有難典貸。請削黜罪人。金漢耆亟施竄配之典。又啓曰。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。又啓曰。李潭以一種麤厲之氣。稟萬古陰黠之性。跡其平生。唯利是趨。若論厚賊之死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牖下。國人之憤痛。至今益激。若其罪惡。前後三司諸臣。臚列無餘。而擧其大體而言之。以厚謙之血黨。南絳老李迪輔劾之於前。以啓能之私人。李義翊鄭一祥論之於後。若使潭生存於覆載之間。則養厚泰淵之律。渠焉得獨逭乎。今當化理淸明之日。如此大奸巨慝。不可以旣骨。而置而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵末俗矣。請故判書李潭。亟施追削之典。又啓曰。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請遠竄罪人洪達洙。亟令王府。更加嚴鞫。依律處斷。又啓曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰輩。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容貸於覆載之間。而處分止於薄竄。則其窮凶情節。無以嚴覈。請遠竄罪人聖中。亟令王府。設鞫嚴問。期於得情。快正王法。又啓曰。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中。豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。又啓曰。乙未五月文科原榜。多是賊邊之徒。陰籍汲引之力。冒占科名。固已駭憤。而至囑凶魁。互相恐動。敢以欲起科獄等說。危逼我聖上者。究厥罪狀。萬戮猶輕。特以我殿下山藪之量。不下指名之敎。故輿憤雖切而憑覈無路。天網高懸而凶徒猶漏。今於諫疏之發。旣有指的之論。則豈可削其榜而止哉。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。又啓曰。島配罪人李普溫。行己麤鄙。趍付弘燮。爲其狎客。大小言論。無不參涉。平日至有拜祠堂之說。弘燮之陰謀凶論。必無不知之理。請黑山島島配罪人李普溫。設鞫嚴問。又啓曰。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。又啓曰。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請定配罪人趙嵎。亟寢酌處之命。仍令王府。設鞫得情。夬正王法。又啓曰。罪人南興老。以逆述之狎客。隨在謫所。究其情狀。已極萬萬叵測。而又以逆範輩聚會信德家之時。渠亦同席。則陰慘情跡。宜無不知之理。而終時抵賴。忍杖不服。誠極痛惋。遽有酌處之命。輿情益切駭憤。請減死安置罪人興老。亟寢酌處之命。仍令王府。設鞫得情。夬正王法。答曰。不允。
정조 1년
司諫鄭宇淳啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可容貸於覆載之間。請爲奴罪人河翼龍金重得。亟命王府。設鞫得情。快正王法。又啓曰。李弘濟。地旣畢微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。又啓曰。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府。設鞫嚴問。請慶興府安置罪人睦祖煥。渠旣以出入逆家納招。則論其負犯。固不可輕易量移。放逐罪人鄭遠達。雖是狂易。旣爲逆謙之至親。放逐罪人李俊永。是養厚之狎客。與李鎭常竝稱。珍島郡定配罪人閔百奮。乃恒簡之親屬。與賊徒交密。此俱不可全然放釋。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。請噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群兇。獨可容貸耶。情迹旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等竝令王府。設鞫嚴問。期於得情。快正王法。請乙未五月庭試榜事。尙何言哉。第緣凶徒科場之用奸。至有聖上受困之敎。奉讀未半。不覺其骨顫而膽掉也。伊時用奸之主試。今皆物故。負犯如此。而尙未一番究覈。神人之憤。容有極哉。榜中之一種醜類。以其憑覈之無路。尙稽邦憲之亟加。輿情痛惋。久而益激。噫。魑魅鬼蜮。嘯聚糾結。互相吹噓。暗地和應。至發其恐動危逼之計。自干於窮凶極惡之罪。夷考往牒。豈有如此等凶徒也哉。究厥情狀。萬戮猶輕。決不可只削其榜而止。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。夬施當律。請宮人秀愛福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢秀愛福氷等酌處之命。依律處斷。請申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復。萬無不知之理。請海美縣定配罪人申光復。更令王府。嚴鞫得情。請楸子島定配罪人尹弘烈。性本妖邪。惟利是趨。爲弘燮之死友。腸肚相連。事無小大。無不參涉。人皆目之以姓不同弘烈。則今番弘燮之陰慘情節。決無不知之理。請楸子島定配罪人尹弘烈。亟令王府。設鞫嚴問。請罪人克觀克泰。以妖任之同氣。凶謀逆節。爛熳同参。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫洩。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。以能賊之門徒。無常出入綢繆親密之狀。擧世所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠亟寢酌處之命。仍令王府。嚴鞫得情。夬施當律。請罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。俱出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮亟寢酌處之命。仍令王府。設鞫得情。夬正王法。請罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府設鞫得情。夬正王法。請放逐鄕里罪人尹得毅。本以愚騃之性。濟以濫猾之習。不學無恥。惟利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常輩。實無異同。而尙今漏網。物論駭惋。請放逐鄕里罪人尹得毅。施以屛裔之典。
정조 1년
丁酉十月初一日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。命讀各司草記。國榮讀奏。上曰。忍冬茶止渴最好矣。國榮曰。淸熱潤肺。故爲止渴之良劑矣。國榮曰。人蔘進御後。效害間或有動靜乎。上曰。別無動靜矣。上曰。傳宣官講射。自何月爲始乎。國榮曰。似當自今月爲始矣。上曰。其間可能盡爲習講乎。國榮曰。似未熟習矣。命退去。諸臣以次出。
정조 1년
丁酉十月初一日未時。上御誠正閣。藥房副提調持加減養胃湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。絢奉湯劑進前。上進御。上曰。殿詩親臨與否。姑未下敎。則處所及命官磨鍊之自下擧行。殊涉率爾。未知自何時爲例。而此是謬例。不可不一番釐正矣。國榮曰。數十年前服役書吏。皆以爲有前例云矣。上曰。以前例知入之意下敎。而司謁誤傳以兵判及兵房承旨推考。近來司謁之不謹傳命。誠爲可痛矣。國榮曰。莫重下敎之誤傳。極爲駭然矣。命讀畿伯農形狀啓。國榮讀奏。上曰。以此狀啓觀之。畿邑不至大段凶荒。猶可幸也。國榮曰。以今年旱潦尤甚邑之只爲四邑。曾是不意矣。上曰。然矣。命退去。諸臣以次出。
정조 1년
丁酉十月初一日酉時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。國榮曰。伏見所御衣襨。甚爲單薄。聖候雖快復。風氣頗冷寒。如此之時。衣襨稍厚。然後可無添感之慮矣。上曰。雖隆冬衣服本不過厚。如此初寒。何論其厚薄。國榮曰。諸道請災狀啓次第入來。此爲生民之大關係者。寧失於公賦。不可以白徵。分付有司之臣。各別消詳。以便公私。似好矣。上曰。卿言是矣。後日次對。當下敎矣。國榮曰。毋論多寡。依請施行。似必難矣。而不可多數減削矣。上曰。然矣。上曰。御史回啓。何以爲之乎。國榮曰。昨下備局。尙未回啓矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐。右副承旨徐有防坐。同副承旨高裕坐直。注書柳孟養藥院直鄭東浚仕直。事變假注書張至顯仕。
정조 1년
李義翊。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 1년
傳于洪國榮曰。副提調持加減養胃湯入侍。
정조 1년
以備忘記。傳于鄭民始曰。予聞人君事天如事父。事之之道。無出於敬畏二字。是以天或降之災異。則恐懼修省。若父母怒而起敬起孝。不敢少懈者也。肆予寡人。叨承大位。夙夜寅畏。一風之乖常。一雨之失節。莫不驚惕而關念。古所云若涉春氷。若蹈虎尾者。未足以喩此敬畏之萬一也。凡有上天之小大示警。每自以爲仁愛之警責而告戒者。無異慈父之詔迷子。其所以仰答天譴之道。惟在側身修行。庶幾感回而已。曷敢以一毫虛文。容飾於其間哉。故無災之如遇災之時。遇災而講弭災之責者。將以敬畏二字。爲對越之工矣。嗚呼。自予御極之後。天災時變。疊見層出。而至若今年。上天之示警。式月斯生。究厥所。自亶由寡人。中夜繞壁。寧欲無吪。春夏之旱。田野無靑。東南之水。陵谷易處。又於昨夜轟燁之異。不令不寧。噫嘻。斯歲也。寡人之元歲也。政令之施措。權輿於元歲矣。民生之懷保。權輿於元歲矣。至於立紀綱而定規模。亦莫不權輿於元歲。而無一善政之可紀。但見宿弊之未祛。宜其天怒於上。民怨於下。災異之作。又從而生也。方今消弭之策。政當汲汲講求。臨事敬畏。常若危亡之機。迫在呼吸之間。卽事卽政。知如是爲病。必思不如是爲藥之道。則庶或天心可格。民願可副。非不欲實心做去。期於成效。而第念寡人之病。常在於隱微之際。當事而素乏懋實之工。爲政而每有自是之意。淸夜燕閒之時。點檢朝晝之所爲。無非欿然時節。大抵吾心之工。若是未篤。則無怪乎朝廷四方之治不徯志也。從今予之所以自勉而自勵者。莫過於懋實。實者誠也。苟能動靜事爲之間。一是無間。則向所謂敬畏之工。如車有輪而鳥有翼。雖欲偏廢。不可得也。凡於遇災宣布綸音之時。條問弊瘼。思聞對楊之言者。卽是古規。誠以治心是急。無暇規規於事爲之末也。雖然責躬之舊例。不可諉以應文而廢之。自今日減繕五日。咨爾大小臣僚。各敬爾位。咸以誠敬二字。輔予不逮。凡予政令之違於敬。而忽於誠者。無不將此綸音。隨事獻規。則抑或爲轉災爲祥之一道矣。予以此勉之。更望卿等之勉予焉。
정조 1년
以慶尙監司李性源狀啓。尙州等邑家舍漂失。人命渰死事。傳于高裕曰。令本道恤典擧行。
정조 1년
鄭民始。以禮曹言啓曰。景慕宮薦新柚子。以慶尙道觀察使所封進上柚子。先爲薦進矣。本道所封景慕宮薦新柚子。今始上來。依例令廚院捧入之意。敢啓。傳曰。知道。
정조 1년
高裕。以吏曹言啓曰。今此延福殿冬享大祭終獻官。前同敦寧李衍祥塡差。而時無職名。令該曹口傳付軍職。何如。傳曰。允。
정조 1년
本院啓曰。伏以。人主巍然居九五之位。所以畏敬者。惟天而已。書曰。天視自我民視。天聽自我民聽。穹然窅漠。天何言哉。而其視其聽。如不違咫尺。是以終古人主。雖燕閒潛獨之中。必以誠敬對越。毋或造次忽焉。禎祥災異。亶在於方寸之間。天人之際。甚可畏也如斯夫。殿下以上聖之姿。履極艱之會。卽阼以來。夙宵靡懈。憧憧一念。惟在民天。而夫何春暵太乾。野幾無靑。晩澇太頻。年又失豐。又重以東南風水之災。挽近所無。山澤變移。群生失所。重九之月。轟燁有警。而至於昨夜而極矣。嗚呼。豈無所召而然乎。元異於他歲。猶夫如此。臣等之愚竊以爲。初政有所未盡而然歟。凶逆不與共戴者。多有私恩而曲貸者。吁咈所以佐治者。率多襲俗而無聞者。民生有國之本。而無實惠之下究。財賦經國之用。而有不急而虛費。朝廷四方之表。紀綱不振。講學求道之要。行撤無常。凡此數者。何莫非殿下惕然自反處。而嗚呼。方今之國勢。內決外潰。止泊無處。譬如大病之人。眞陽纔回。而餘症尙多。姑不知痛痒之的在於某處。而其所以日就於下者。不知其落幾層。而轉至於委靡之域而莫可救也。雖使國醫當之。茫然自失。未料其蔘朮豨苓之執症而投劑也。中夜思惟。寧不凜然。惟在於探其脈絡。量其血氣。瀉補得宜。刀圭不失。然後方可以責效而救急。噫。億兆之所仰望於殿下者。臣等之所期待於殿下者。皇天之所畀付於殿下者。祖宗之所付托於殿下者。何等時也。何等責也。雖有大有爲之志。失今時無及。設有至難處之事。過於仁有悔。曷不念哉。說者曰。數十年來。冬雷之異。無歲無之。此不過尋常間事。臣等又以爲。此非興邦之言。蓋天心至仁。苟無可警之跡。豈有致警之理乎。況當一初之時。若是其丁寧。則實無異於耳提面命。亦可知也。臣等漆室之憂。庸有旣哉。古人所云。人主一心。萬化之原者。便作陳談。而其喫緊而警勵。亦無過於此矣。抑未知殿下之所以代天而莅物。發號而出令者。果有大振作大奮勵之心。而無苟安之意乎。朝廷之上。姑無大段之失。絲綸之下。未有甚拂之嘆。此可用於一時彌綸之道。而實非合於萬年鞏基之方。一勺之水。不能救一車之火。理勢固然。顧今岌岌之勢。奚止於一車之火。而欲圖小康之治者。亦奚異於一勺之水哉。漢文賢主。賈誼疎蹤。以痛哭流涕等說陳之。則臣等之夙夜憂國。恐或有失者。亦何止於痛哭流涕也哉。伏願殿下。毋以臣等之言爲陳腐。而大加惕勵。凡發於辭令之際。務立主宰。處於幽閑之時。如奉上帝。誠敬而存心。振刷而出治。人情之極處。卽天理之所在。如此而招災。如此而致異。臣等未之聞也。更乞聖明留意焉。答曰。卿等之啓。寔出心曲。凜惕之餘。曷不體念。
정조 1년
領議政金尙喆。左議政鄭存謙。右議政徐命善箚曰。伏以。向者風水之災。乃在西成之際。諸路穡事。大違始料。而至於關東嶺南之前後狀奏。尤極驚心。惟我殿下以如傷之念。惻怛之敎。命近臣而宣諭。軫窮蔀而蠲逋。宵旰之憂。靡日不勤。此際轟燁之異。又何爲而發也。在收聲之後。尙云乖常。況此純陰之月乎。半夜蹶然。不覺失色。誦詩人不寧不令之語。仰惟聖心凜惕。丙枕何安。噫嘻。痛矣。今番亂逆。實是窮天地亘萬古所未有者。何幸神人默佑。宗社再安。大庭宣諭。霈澤旁流。宜若朝野廓淸。災孽盡消。猶且天心未豫。靑臺報警。不知何樣禍機。伏在何地。而仁愛之諄諄戒告。有若耳提而面命也。臣等俯仰繞壁。莫知所以爲說也。今我殿下之所受者。我祖宗四百年艱大之位也。所處者。我先王五十載盈成之業也。聖神相繼。固宜昇平寧謐之是享。而錦玉靡安。有若險阻艱難之備嘗。每奉主勢孤危之敎。爲殿下臣子者。孰不心骨俱痛。雖然四凶之黨惡。而不干堯舜亭午之日。管蔡之稔兇。而無損成康刑措之風。譬如氛妖祲惡。二儀昏濛。及夫雲開天晴。萬象昭明。今日殿下之所經歷者。何以異此。唯在殿下動心忍性。增益其所不能。則堯舜成康。何必專美於古也。況今天災可愕。尤宜聖志益奮。念國勢之岌嶪。而必立遠大之規。悶朝象之泮渙。而必思凝萃之道。動靜云爲之間。政令施措之際。朝乾夕惕。無一事一言之不合天。則以爲消弭祈永之圖者。卽臣等寤寐之所攢祝。而以臣等危治世慮明主之誠。區區期望我聖上者。其或仁恕有餘。所益勉者弘毅歟。其或明睿普照。所益勉者寬容歟。治心則如古鏡之必磨。出治則如急絃之必調。毋以聖學之已高。而必存間斷之戒。毋以袞職之無闕。而必責謇諤之效者。未必無補於修省之要。詩云畏天之威。于時保之。惟殿下懋哉懋哉。噫。人君之所與共理者。惟輔相是耳。今殿下雖欲至誠願治。如臣等無似。忝居三事之列。隨逐伈默。一味伴食。人心世道之莫可救藥。民憂國計之無以經濟。徒使至尊獨勞於上。有相如此。安得不召災而致異也。言出肝膈。非爲策免之故事。伏乞亟賜斥退。以答天譴。改卜良弼。以濟時艱。非臣等釋負之幸。卽國家弭災之幸也。臣等無任瞻天祈叩之至。取進止。答曰。省箚具悉卿等之懇。昨夜雷動電光之異。夜中繞壁。不覺凜悸。俄布綸音。略有交勉之語矣。此際箚本又到。勉予甚摯。予庸感之。弘毅寬容。曷不作予四字之符乎。下方所引咎徵之召。自予寡人。在卿等何有。卿等安心。更勿控辭。共濟時艱。此批答遣史官傳諭于領議政左議政右議政。
정조 1년
校理洪明浩。副校理沈念祖鄭志儉。修撰尹尙東等箚曰。伏以。雷之收聲。在於仲秋。過是而發。何莫非災。矧玆孟冬。月爲純陰。日則朔交。而竟夜轟燁。無異春夏。其爲災也不尤憯乎。嗚呼。災不虛生。必有所召。而聖明在上。百度維新。則今日之警。果何爲而至哉。臣等相顧驚惑。達宵憂遑。誠莫究其所以也。第竊伏念。天之雷霆。在人君則威斷也。天之警告。欲人君之體行也。無乃今日之威斷。猶有所未盡。故天乃以雷霆警告之耶。向於伏閤靳允之時。鎭日風雨。極其乖常。處分之後。卽地開霽。天人之間。殆同影響。以此推之。今日之警。又安知不有爲而發耶。三司之閱歲爭執者。無非擧世之公議。而一向靳持。尙此容貸。輿情未洩。則天怒可占。就其中如和緩之罪盈惡極。覆載難容。而尙處城闉。樂任之雲疏。吉招。情跡畢露。而獨漏嚴訊。龜柱之三罪俱列一世齊憤。而旣拿還寢。當斷不斷。已損威靈。而彼皆罪在罔赦。自知必死則誠不知何樣禍機。伏在何地。其爲隱憂。當復如何。陰凝陽剝之災。未必不由於是。而又若啓能之未施顯戮。尙切神人之憤。而謂以追施。竝靳孥典。凡所謂追施者事在年久。且未承款之謂也。而能賊則旣已承款。便是結案。而卽地徑斃。非比久遠。則此豈可以追施爲拘者哉。逆如能賊。凶如能賊。而王法未正。人心愈菀。旣有欠於肅殺之用。則亦足致其災沴之感矣。大抵前後諸賊之醞釀排布。莫不由於天討之或失其時。以啓其機。或拘其地。未拔其本。以致其潛滋暗長。次第逞凶。至於今番而極矣。其在事變之後。尤急懲毖之方。而聖度每過於寬仁。廷討徒歸於因循。今天示警。豈偶然哉。巨魁之殱。已不容緩。而至於隄防所關。亦不可不早斷。伏願竝從三司之請。以答天怒之警告焉。顧今弭災之道。此爲大端。而第念應天之方。所貴以實。以實之政。莫若保民。向來風水之災。殆遍東南。閭舍漂沒。田疇沈破。生民蕩析。傳聞慘惻。我聖上特推如傷之仁。亟講懷保之策。或別遣御史。或下諭道臣。蠲其賦稅。慰以絲綸。隱恤之方。靡不用極。凡在瞻聆。孰不欽仰。而今秋之穡事旣失。則明春之救濟宜講。凡事當豫。而荒政最甚。先儒所言。誠爲切實。多方區劃。隨事節蓄。卽是今日之急務。伏願更加聖念。先自宮闈。益懋崇儉之方。務損不急之費。仍復明降勅諭。內而廟堂。外而方伯守宰。莫不使之聚精會神。先事豫講。使流者復集。居者復安。則邦本永固。天心可豫。惟殿下留神焉。噫。今日朝廷之上。紀綱不可謂已振。言路不可謂已開。士習之委靡。民俗之澆漓猶夫前矣。何莫非召災之端。而苟欲隨事而矯之。觸處而救之。則事雖勤而功難期矣。要在我聖上益加本原之工。克盡導率之方。則感應之效。不外於躬行心得之餘丕變之化。自歸於表端影正之地。而紀綱可以自振。言路可以自開。士習民俗。可以不期正而自正矣。故先儒之陳戒時君者。莫不以天下萬事。歸之人主之一心。此雖近於常談死法。而究其旨趣。終不出此。惟我聖上。以天縱之姿。日就之學。顯微之理。精縕之義。無不洞見而毫析。則此等說話。何待臣等之更陳。而行之惟艱。古人有訓。愼終于始。聖經攸揭。伏願燕蠖幽獨之地。勿以工夫之已詣而或倦。廈氈發施之際。勿以成效之難見而或怠也。噫。我殿下卽阼以來。無前逆變。疊出薦作。凡在臣民腐心之痛。沬血之憤。庸有其極。而是亦人心懲創之機。聖德增益之會也。皇天祖宗。默佑陰騭。每回危亡之幾。以奠盤泰之基。此豈非使我殿下處至艱之時。而加動忍之工。以至於聖益之地。而又以災異時加警告。天之所以仁愛我殿下者。於是乎至矣。惟我殿下。無以至艱。少沮奮發之志。每於動忍。益懋剛克之德。而隨處對越。穆然深思。以究天人感通之妙。則其所以尊天德而肅天討。以報答天眷者。必不待臣言之畢。而已瞭然於前矣。惟殿下澄省焉。取進止。答曰。省箚具悉。所陳甚是。當留意矣。
정조 1년
大司憲趙時俊疏曰。伏以。昨日之夜。天大電電以雨矣。轟轟行春夏之令。冥冥若包禍之伏。仰惟乙夜丙枕。聖心憂畏。儻復如何。臣誠繞壁彷徨。不勝驚懼之至。噫噫。今年者。卽殿下履端出治之年也。天命去就之在今年。民心向背之在今年。國勢安危之在今年。而天災時變之疊現層出。求之挽近。莫今年若也。始而極無爲災。終而極備爲災。夏焉蟲爲災。秋焉風爲災。關以東。嶠之南。山川頹決。屋舍漂淪。道啓驚懍。傳聞愕眙。乃於十月之交朔日之曉。又有此雷變之作。臣未知仁愛之天。何咎之可怒。何事之可警。而當初年惟新之會。降式月斯生之災耶。天人之際。若遠而邇。若微而顯。吉凶災祥。不僭在德。臣愚死罪。不敢不以今日之災。歸之袞德之闕焉。目今亂逆就戮。邦基復鞏告布纔行。神人胥悗。宜其致祥。乃反降災者。亦豈無以哉。噫。天討有罪。明威自我。大憝巨慝。雖伏王章。惡莠凶孽。多漏天綱。合辭大論。徒屬故紙。結案凶賊。亦傳經典。黨與或以脅從而罔治。情實或慮蔓延而不覈。公法弛於下而天威赫于上。迺者雷霆之異。安知不由於殿下之刑政。不得其嚴而然耶。人君代天之政。保民爲先。而今秋穡事。大違始料。驟以山野論之。雖曰穴農。若其旱澇所偏者。未免失稔。八路之中。畿邑尤甚今當收稼之節。米價一味翔聳。民食間多不給。甸服若此。他道可推。今秋如此。明春可知。廈氈之上。宵旰之憂。固知耿耿於懷保之策。而惟其實政之講行。實惠之下究者。則姑未之間焉。雍容暇豫。殆無異於豐年樂歲。以上天仁民之德。安得不降其疾威。警而告之耶。國家之有言路。殆如上天之氣機流行。天而無氣機之通。則何以成交泰之功。國而無言路之開。則曷以有相須之治乎。自殿下卽元以後。訪落之綸。求助之敎。未嘗不眷眷於讜言之樂聞。而殿陛之上逆耳無聞。搢紳之間。緘口成習。甚至於官師相警之事。亦憚而不爲。此由於如臣庸陋猥據言地。自取喑啞之譏。而抑恐殿下虛受之量。實心之求。不能無憾於來諫之道而然也。今當閉塞之月。有此發宣之聲者。安知不天心之告戒我殿下。以體夫氣機之通行耶。人君之分任庶官。所以共治天職。若其激濁而揚淸。量才而授能者。則要在乎體天之公而已。殿下復銓郞之選。以淸通塞。減初仕之窠。以祛淆濫者。亶出於滌去私意。杜絶倖路之義。而夷考朝著之間。甄別之不明如前也。囂競之不靖如前也。求者得之。不求者不得。有勢者見用。無勢者不見用。疏通之政。不思仰體。沈淪之歎。反復有甚。此無他。秉銓衡者。徒任一己之私。不念天職之公。使人才不擧。世道日乖。寧不慨然。雖以向來鄕薦一事言之。當初殿下之降綸音蒐寒畯者。卽上天不擇雨露之意。而二三窮老措大。不過借與一命而止。繼此而更無擧擬之人。剡章將作銓曹之休紙。聖敎徒歸一時之文具。以上天大庇無私之心。其所降警於今日者。安知不由於銓部之不公。才彦之未登而然耶。天生一世之材。以需王國之用。而我朝取士。專靠科制。近年以來。科試稠疊。倖門多端。此由於主試之不公。士趨之不正。而在今之世。行今之科。雖堯舜在上。無以爲治。肆殿下灼見其奸竇。熟知其弊源。每當試取之際。輒講禁防之道。嚴圍分席。靡不用極而士子緣法生奸。愈往愈巧。換身入場之人。冒占一榜之首。國綱之墜損無餘。場屋之淆亂莫甚。臨科飭敎。止救其末。作士要法。未得其本。聖意有在於變通。收議至及於館閣。而昨歲今歲。前科後科。迄無更張之規。徒有仍循之歎。雖以乙未五月榜事言之。行私之試官。盜占之擧子。俱犯罔赦之罪。而畢竟處分。不過削榜而止。臺啓相持。終無明覈之實。如是而科場何以肅淸。國法有誰懲畏。一初之政。未克振勵。相與之天。何望孚格。古人云。奢侈之害。甚於天災。近來貪汚之成風。專由於奢侈之不祛。殿下嗣服以來。淬礪之政。尤在懲貪。剝民肥己之類。擧被竄錮。蔑公營私之輩。庶知戢畏。而道狀多犯法之吏。邑治少律身之人。此無他。殿下之所繩治者。惟在於貪饕之現發。所奬用者。不先乎廉儉之自持。故搢紳大夫之間。匪服美相尙。則惟第宅是崇。纔通朝籍。侈習已啓一經腴任。家樣頓異。倖免者得以安享。抵罪者無以厭服。天之生財。不在此則在彼。彼奢侈之輩。不取於民。而何從而得之乎。殿下勵世之道旣未得其要。而徒區區於文法之末。則雖日誅百貪吏。恐不如用一廉吏矣。朝廷之懲勸。若是未盡。天災之警告。宜其丁寧。嗚呼。顧今有關。於政治。而仰禆於省修者。豈止於此。而遇災草疏。識陋文拙。玆將陳腐之語。冀備芻蕘之擇。而若論大本之所在。則不外乎殿下一心。殿下之發於政令。施諸事爲。而勤勤乎願治之心者。朝紳知之。億兆知之。而朝紳億兆之所未得知者。卽殿下方寸之內耳。其於宴燕蠖濩之地。幽獨隱微之際。操以存之涵以養之。正大光明。無有一毫之私。則一時之乖氣陰沴。可反爲景星慶雲。而皇天之降災視警。適足以增益我聖德矣。詩曰畏天之威。于時保之。惟聖明反之于心。以爲格天之實焉。臣以無狀。忝長風憲。悠泛隨行。已浹半月。未能進一言論一事。以效職責孤恩負德。罪無所逃。今當警惕之日。略貢寂寥之言。常談雖愧於無稜。愚衷自附於獻曝。惟殿下裁察焉。答曰。省疏具悉。所陳諸件。無非切實。方此自勉。兼令廟堂可以稟處者。後日次對。使之稟處。
정조 1년
大司諫洪檢。司諫鄭宇淳。正言南鶴聞等箚曰。伏以。夜來轟燁之異。是何爲而至哉。自春秋以來。先儒之論天人之際者多。而胡氏之說。最爲精密。其曰必以爲人事致之。則牽合傅會。泥而不通。若以爲氣數適然。則修德正事。反災爲祥者亦不少。要之。父母震怒。聲色異常。則人子當祗栗恐懼。思所以平格。此可爲遇災修省之第一義矣。夫震電者。陽精之發。發於收藏之節者。蓋陽不能攝陰之致。而陰之爲義。曰小人也。曰亂逆也。我殿下方講春秋。春秋之義。以嚴懲討懼亂賊。爲扶陽抑陰之大關捩。如臣等膚淺。非敢以人事傅會。而若其平格之道。顧不在於嚴懲討懼亂賊一事耶。噫嘻。聖人首出。萬物咸覩。而痛彼一種妖孽之徒。一轉而爲怨國。再轉而爲凶逆。至今番萬古所無。史牒未有之變而極矣。雖幸首惡之群凶。以次就誅。幾危之宗社。賴天復安。而以殿下乾剛之德。猶不免失之太寬。至於龜柱之旣處分而旋收。洪樂任之尙容貸而不問者。爲今日三司之臣。孰不知聖意之有在。而此則程夫子之論漢薄昭事詳矣。其意若曰。生之殺之。惟視罪之輕重。程子之意。豈有他哉。唯公與義而已。我殿下於義理精微錙銖之間。無所不燭。斷以大義。亟允合請。是豈容少緩也哉。能賊之竟至徑斃。未加顯戮。實爲神人之共憤。厚麟之凶而能乃根柢也。恒簡之妖而能乃頭䐉也。趾述範任等諸逆。無非窩窟於能也。論其罪惡。非他賊比。而況且旣已遲晩。便是結案。是豈可以追施論哉。伏願亟從臺請。快施收孥之典焉。今年穡事。大違始料。嶺南關東。風災水患。迭相爲沴。山川之毁裂。人戶之漂墊。亦係非常之變異。我殿下惕然警動。旣遣慰諭之使。繼講賙恤之策。德意所及。安集有望。而第民情惟棘於徯蘇。實惠每難於遍究。其所區劃設施之方。或失其宜。一有捐瘠之患。則誠恐廈氈勞勤之念。徒歸文具而止爾。豈不大可憂哉。更願博詢廊廟。俾有實效焉。嗚呼。朱夫子論書範庶徵曰。人主行事。與天地相爲流通。感應之理。非謂行此一事。卽有此一應。統以言之。一氣和則凡氣必和。顧今消弭之策。只在於寬猛得中。施措得宜而已。明天討而懲有罪。奉天德而布實政。以爲平格天心。欽若庶徵之道焉。答曰。省箚具悉。所陳當留意。
정조 1년
正言李思祚疏曰。伏以。比歲雷異。每發於收藏之月。人情狃玩。恬以爲常。而未有若今番之大警動者也。轟轟之雷。燁燁之電。達宵奮迅。驟雨竝作。臣繞壁徊徨。坐而待朝。未敢知何樣禍機。伏在冥冥之中。而致此非常之變耶。伏惟我殿下。天縱之聖。道合三代。明冠百王。卽阼新化。如日方昇。凡於政令施措之際。動靜云爲之間。少無過不及之差。而噫。彼懲討之擧。每以惟輕爲主。芟草之方。或忽除根之戒。呑舟之凶。尙多漏網之患。則人心之疑懼靡定。國勢之孤危猶前。無怪乎皇天之仁愛我殿下。警告我殿下也。臣愚死罪。竊以謂。三司合啓。兩司合啓。府院諸啓中罪犯惡逆者。揆以國法。斷自宸衷。詢于大臣。採諸臺閣。皆曰可殺者。無少留難。亟賜允從。以爲一分消弭之策。永垂萬世磐泰之休。則宗社幸甚。臣民幸甚焉。答曰。省疏具悉。所陳當留意矣。
정조 1년
持平姜彝正疏曰。伏以。天佑宗祊。亂逆就戮。告布纔行。神人胥悅。仍伏念。臣才短識淺。實不合於言議之職。而柏府除命。遽降於夢想之外。當此懲討方嚴之日。且値試院監臺之役。他不暇顧。黽俛出肅。逐隊隨行。亦有日矣。而未嘗有出言論事。以效一日之責。愧懼交積。若隕淵谷。暫膺雖怵義分。仍冒斷無其理。伏乞亟許鐫改。以安私分焉。臣竊惟。天人之際。災祥之機。捷如影響。應若桴鼓。而顧此半夜震虩之異。乃在十月收藏之節。臣之譾淺。雖不敢以某事爲某災之應。以爲穿鑿傅會之歸。而若其仁愛警告之由。則亦豈無所以然哉。臣當觀先儒之說。每以風雷雨暘之徵。求之方寸對越之間。商宗之一念。宋景之三言。其理誠不誣矣。今我殿下。學貫三才而仁恕太過。明照千古而剛決有欠。凶逆義在必誅。而或以私恩而容貸。公法不可少撓。而每多惟輕之處分。廷臣之論啓方張。而兪音尙靳。國人之公議可見。而王章未伸。今此召災致異之端。或者不其在斯乎。伏願聖上。廓揮乾斷。竝賜允從。以爲應天以實之道焉。今年旱澇不時。秋穀不登。關嶺之間。山水汎濫。民多渰死。則又是災異之大者。慰諭之恩言遠布。朝家之軫念備至。而至其廣施實惠之方。則惟在審察被災之輕重。講究救濟之事宜。此尤急先務者。或自廟堂區劃穀物。或令道臣量宜挪移。以盡安集之道。俾無一民捐瘠之患焉。答曰。省疏具悉。所陳當留意矣。末端事。令廟堂稟處。爾其勿辭察職。
정조 1년
持平安廷玹疏曰。伏以。今此轟燁之異。何爲於收藏之月也。某事某失之爲某應。臣不敢爲漢儒傅會。而災不虛生。必有所召。臣竊覵我殿下一初之政。勤且勵矣。誅殛亂逆而朝象淸明。董飭臣工而舊典修擧。朝晝之筵頻設。而治謨畢究。宵旰之憂冞切。而民隱曲察。是宜丕闡新化。上應天休。而皇穹之警告。若是其丁寧諄複。抑亦使殿下而益加修省。有所以大振發而大有爲耶。臣聞明主危於己安。良臣憂於治世。顧今恐懼消弭之策。惟宜上下交勉。。遑遑然如恐不及。嗚呼。應天之道。祗在於誠實二字。此雖近於老生常談。而自古聖君喆辟之如殷湯之責躬。周宣之側身。莫不於誠實上做去。臣不敢知我聖上燕閒幽獨之中。省察而體驗者。果無歉於誠實之極工歟。下而匡弼之地。所以敷陳謀猷者。果皆一出於誠實歟。秉銓之任。果皆能精白一心。注擬以公。掌賦之臣。果皆能撙節財用。省祛冗費。以副我聖上誠實委畀之意歟。且今懲討方張。而臺閣論啓。徒作紙上之空言。隄防或弛。而凶逆餘黨。尙多漏網而假息。王章莫伸。餘憂未艾。譬如雨露霜雪。反失其時。凡此數者。皆以誠實而推思。則亦豈不惕然而凜然者哉。嗚呼。向日風水之災。亦係異常。南北俱然。而至於東峽。尤被其害。臣竊聞道路之言。麟淮諸邑。殆無秋穫之穀。蔀屋愁痛。流丐載路。方秋如此。來春可知。向日慰諭之綸音。有可以至誠感孚。蠲恤之惠政。亦可以救及燃眉。而繼此賙賑之策。尙未聞有區劃者。守令則待方伯之指揮。方伯則待廟堂之稟處。束手無策。如相推諉。一日二日。泄泄伈伈。可哀彼民。何以聊生奠居。而伏想聖上念及於此。必切丙枕之耿耿矣。臣愚死罪。竊伏望我殿下益懋誠實之工。以推誠實之政。周咨吁咈之際。惟以誠實爲交修之第一義。凡係飾文虛僞之事。一切斥祛。以之匡弼之職。秉銓掌賦之官。一皆責之以誠實底道。則此誠應天之實。至於合辭諸論之卽賜允從。災邑民生之及時賑救。尤是目下莫大之急務。惟殿下穆然三思。竝加採納焉。仍伏念。臣之不稱之實。已悉於前疏。當此遇災求助之時。如臣譾劣。宜先屛斥。且臣日前請急。得蒙許暇。感祝天恩。而第臣母病。尙今彌留。刀圭罔效。以此私情。尤無供職之勢。伏乞天地父母。俯加矜諒。特許鐫免。俾便公私。千萬幸甚。答曰。省疏具悉。所陳諸件。俱有條理。當留念。而其中麟淮諸邑民事。方待繡啓。而爾言如此。下廟堂稟處。爾其勿辭察職。
정조 1년
祭酒宋德相疏曰。伏以。臣於前冬。猥荷史官傳批。特允所辭。臣仰戴洪私。粗安賤分。惟是微願曲副而敦召愈懇。本職獲解而兼銜自如。臣誠悚悶。竊欲因此更籲。以卒冀其遞罷。而念臣前後丐免。聖明輒視以禮辭例讓。兪音終悶。異渥徒隆。一向煩瀆。跡涉要君。在臣道理。惶懼益甚。重値臣狗馬賤疾。一倍增劇。長在委頓痛楚之中。雖欲綴屬文字。申暴衷情。末由自力。不敢不泯默縮伏。恭俟譴罰。此實萬不得已之計也。今則日月已多。處分不下。且臣所帶國子之任。係是朝家所以優禮儒臣。使之訓迪多士。以禆聖朝之治化者。非比閒司冗職之依例兼管。則今乃以如臣譾劣萬不近似者。一任其遙帶久曠。是豈聖朝所以循名責實之政也哉。況臣年迫七袠。病淹卄載。今年以來。舊症新恙。循環沈痼。澌惙昏眩。危厲百端。卽無論自來情勢。似今病狀。又何由趨承嚴命。以濟國事。如聖諭所及者哉。臣於病伏呻囈之際。仄聞必雄凶圖復起。今日亂逆輩出。危機叵測。宮衛城閉。中外驚遑。親臨鞫囚。聖體勞動。顧臣床簀危喘。無以走伏城闉。少伸奔問之忱。何幸天神默佑。祖宗陰騭。元惡大憝。次第伏法。告廟頒慶。期日已定。而又無計進身於咸造之列。有臣如此。生不如死。抑臣身伏草莾。心懸象魏。其所區區願忠之誠。不以出處而有間也。每聞國勢孤危。時象泮渙。變怪層生。凶逆橫肆。則自不覺中宵蹶起。繼以憂憤駭歎。幾至明發不寐。脫或國家有緩急。則亦願粉身糜骨。以酬不世之眷遇而已。若其不欲假眞售僞貪饕寵榮。甘自歸於喪廉冒恥之科。則亦竊自附於塵刹報佛之義耳。伏惟聖學高明。凡此義諦。想已昭晣於範圍之中矣。惟願俯賜矜諒。將臣師儒之任。特許鐫免。仍又亟寢召命。以安愚分。千萬幸甚。答曰。省疏具悉爾懇。今番之逆。卽振古所未聞。潛入之變。雖有必雄之凶圖。至若埋凶懷刃。又是必雄之所不爲。可勝凜然。爾以山野之人。未能詳聞。無怪其但以必雄所爲知之也。何幸罪人斯得。禮成告布。維新之治。方此自勵。以期國勢之鞏固也。疏中退遜。猶復若前。非予淺誠。爾豈邁邁之至於此極。益恨招徠之未篤也。予不多誥。爾須念朝事之泮渙。卽起登途。庸副予日夕如渴之望焉。此批答遣史官傳諭于成均祭酒宋德相處。
정조 1년
丁酉十月初二日巳時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。上命讀院議啓辭。國榮讀奏。上曰。所陳規警切至。文勢亦蘊藉。誰爲主張而作之乎。國榮曰。臣與諸承旨。相議構出矣。命書批答訖。上曰。左副承旨入侍。出榻敎左副承旨鄭民始進前。都承旨先退。上謂民始曰。啓辭善作矣。誰爲主管作之乎。民始對曰。都承旨全篇主張矣。上曰。今年災異。可謂式月斯生。天之示警。如是頻數。予之憂懼。轉而益甚。只自反躬修省。以爲感回之道而已。民始曰。災異疊出。東南之風水。陽月之轟燁。未知有何所召而致此也。啓辭已言之。而人君一心。卽萬化之源。禎祥災異。亶在殿下方寸之間。大加惕勵。恒懷戒懼之心。則災異不期消而自消矣。上曰。所陳甚好矣。命讀公事訖。命退去。諸臣以次出。
정조 1년
丁酉十月初二日未時。上御誠正閣。藥房副提調持加減養胃湯入侍時。副提調洪國榮。記事官柳孟養。記注官金鳳顯。記事官林錫喆。醫官慶絢。以次進伏訖。絢奉湯劑進前。上進御。命讀大臣玉堂箚子。國榮讀奏訖。命退去。諸臣以次出。
정조 1년
丁酉十月初二日酉時。上御誠正閣。都承旨入侍時。行都承旨洪國榮。記事官柳孟養。記注官金鳳顯。記事官林錫喆。以次進伏訖。上曰。平安道御史書啓回啓。何不爲之乎。國榮曰。備局似是遲滯矣。上曰。書啓之下已二日。而尙今不爲回啓。事涉稽忽。注書出去催促事。分付。賤臣承命而出。分付。國榮曰。俄伏見備忘下者。滿紙絲綸。無非責躬反省之聖意。此足以感動天心。轉災爲祥之一端。凡在瞻聆。孰不欽仰。上曰。遇災則上有責躬之敎。下有陳戒之章。便作文具。而不能行實政做實效。此予所以惕然戒懼。憧憧不已者也。國榮曰。行實政則自有實效。此不可他求。都在殿下一心上做去。以無災之時。恒若有災。常存敬畏之意。則天和而氣和。氣和而人和。初無災異之干其間也。上曰。言甚好矣。可不留念。命讀各道狀啓訖。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐。右副承旨徐有防坐直。同副承旨高裕坐直。注書柳孟養藥院直鄭東浚仕。事變假注書閔孝克病。
정조 1년
高裕啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 1년
傳于高裕曰。同副承旨入侍。
정조 1년
兵曹口傳政事。副司直李衍祥單付。
정조 1년
以持平安廷玹牌不進罷職傳旨。傳于高裕曰。只推。
정조 1년
傳于李義翊曰。副提調持加減養胃湯入侍。
정조 1년
傳于高裕曰。中禁擬望之人。不爲待令。當該司謁推考。中禁望更爲擬入。
정조 1년
高裕啓曰。明日次對。兩司長官當爲進參。大司憲趙時俊。大司諫洪檢。竝待開門牌招。何如。傳曰。允。
정조 1년
事變假注書望。張至顯奉命在外代。以閔孝克爲事變假注書。
정조 1년
高裕。以兵曹言啓曰。今十月初七日丁酉式年武科殿試時。處所以何處磨鍊乎。敢稟。傳曰。以春塘臺設行。
정조 1년
大司憲趙時俊。大司諫洪檢。司諫鄭宇淳。持平姜彝正。校理洪明浩。副校理沈念祖鄭志儉。正言李思祚南鶴聞。修撰尹尙東啓曰。請和緩爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先亟邊遠竄。答三司曰。不允。
정조 1년
大司憲趙時俊。大司諫洪檢。司諫鄭宇淳。持平姜彝正。正言李思祚南鶴聞啓曰。請薪智島定配罪人敬彬。熊川縣定配罪人成運。亟令王府更爲設鞫得情。請還寢象厚放歸田里之命。仍施絶島定配之典。請洪樂任亟令王府設鞫嚴問。請彦衡養遂獻遂竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請還寢龜柱發捕都事還來之命。亟令王府設鞫嚴問。快正邦刑。請逆禶妻依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。答兩司曰。不允。
정조 1년
持平姜彝正啓曰。請大靜縣爲奴罪人金壽賢。依律處斷。請爲奴罪人河翼龍金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請定配罪人趙嵎。亟寢酌處之命。仍令王府設鞫得情。快正王法。請減死安置罪人興老。亟寢酌處之命。仍令王府設鞫得情。快正王法。答府曰。不允。
정조 1년
司諫鄭宇淳啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥。量移之命。及放逐罪人鄭遠達李俊永。島配罪人閔百奮。放釋之命。以嚴隄防。請寢竄逐罪人朴宗岳。放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請放逐鄕里罪人尹得毅。施以屛裔之典。措辭見上答院曰。不允。
정조 1년
丁酉十月初三日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。今日奎章閣譜略改張時。提學誰爲進參乎。國榮曰。徐命膺當爲進參矣。上曰。卿則不爲進去乎。國榮曰。臣則宮墻役處看審後。仍往本營。有坐起之事。故今將出去矣。上曰。何時入來乎。國榮曰。趁湯劑入侍時。當爲入來矣。命讀咸鏡道農形狀啓。國榮讀奏。國榮曰。同副承旨高裕有身病。夙夜之任。實難供劇云。旣是實恙。則固難强令行公。實爲矜悶矣。上曰。以予患感之故。同副尙不得一見。一番入侍後。當爲許遞矣。命退去。諸臣以次出。
정조 1년
丁酉十月初三日巳時。上御誠正閣。同副承旨入侍時。同副承旨高裕。記事官鄭東浚。記注官金鳳顯。記事官林錫喆。以次進伏訖。上曰。承旨果以久勤爲之矣。承旨之登第爲幾年乎。裕曰。癸亥年登科。今爲三十五年。而與李獻慶同榜矣。上曰。居在慶尙道何邑乎。裕曰。居慶尙道尙州矣。上曰。距京幾里乎。裕曰。四百六十里矣。上曰。不甚遠矣。裕曰。踰鳥嶺則不遠矣。上曰。鳥嶺有間路。而嶺下之民。願塞間路云。然乎。裕曰。鳥嶺卽嶺南重地。而自出此逕。不無疎虞之慮。非但嶺民之願塞。其在朝家重關防之道。亦宜防塞矣。上命書傳敎曰。明日次對來會。仍命退。承史以次退出。
정조 1년
丁酉十月初三日未時。上御誠正閣。藥房副提調持加減養胃湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。絢奉湯劑進前。上進御。上曰。御史回啓。何不爲之乎。國榮曰。今日副提調將欲爲之矣。明日有次對之命。故大臣將入侍稟處云矣。上曰。未知大臣將何以稟處。而加分之守令監司。御史初不論罪。務歸漫漶。奉使不稱之失。在所難免矣。國榮曰。此爲大段失着矣。上曰。密旨中第一條是加分。則雖是報營。旣犯國法。何不以此聲罪乎。御史事良可寒心。國榮曰。聞御史之言。則報營加分。以初不爲罪知之云矣。上曰。此亦不審之事矣。命退去。諸臣以次出。
정조 1년
丁酉十月初三日申時。上御誠正閣。左副承旨入侍時。左副承旨鄭民始。記事官鄭東浚。記事官林錫喆徐龍輔。以次進伏訖。上曰。今日則寒意頗解乎。民始曰。朝前則頗有寒意。晩後則少解矣。近日之寒煖不適。而明有次對來會之命。靜攝之餘。恐有添損之節。伏不勝悶慮之至矣。上曰。今則感氣稍解。而稟處之事。想多積滯。故俄有次對之命矣。明日次對。誰誰入來乎。民始曰。有故人外。似皆入來矣。上曰。各道請災狀啓。次第來到。此是生民之大關係處。寧失於公。不可以白徵。雖難依請施行。亦不可多數減削。明日次對。當昭詳議處。而諸道年事。多有失稔處云。災結之分等。民生之接濟。誠可悶矣。民始曰。聖敎誠至當矣。當此災年。不可以多數減削矣。上命讀兵曹草記。民始讀奏訖。上命退。承史以次退出。
정조 1년
丁酉十月初三日戌時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。今日初見同副。則爲人忠朴淳謹。甚可尙矣。國榮曰。然矣。且是善文矣。命讀兵曹武科處所取稟草記。國榮讀奏。上曰。殿試時仁政殿文所懸題後。當詣春塘臺開場。由何門而去則便好耶。國榮曰。當由靑陽門矣。上曰。由永淑門入來則好矣。國榮曰。路甚狹窄。不可由御駕矣。上曰。文科當日可出榜乎。國榮曰。文科則不過三十餘人。雖侵夜。可以出榜矣。命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨徐有防坐直。右副承旨吳載紹未肅拜。同副承旨高裕坐。注書柳孟養藥院直鄭東浚仕直。事變假注書閔孝克仕。
정조 1년
徐有防。以禮曹言啓曰。文科殿試。例於時御所正殿設行矣。今此式年文科殿試及討逆庭試文科殿試。依前例仁政殿設行乎。敢稟。傳曰。知道。庭試以春塘臺設行。
정조 1년
又以禮曹言啓曰。卽接四館所牒報。今春增廣會試入格生員崔守魯。幼學李義存。因特敎解停。今七月初五日秋到記分製講時。製述入格生員柳文養。講經入格幼學文粲奎。今十月初七日殿試時許赴云矣。崔守魯等四人。依例直赴於今此式年文科殿試。何如。傳曰。允。
정조 1년
傳于吳載紹曰。副提調持加減交濟湯入侍。
정조 1년
吳載紹。以春秋館領監事言啓曰。卽接江華府留守李福源狀本啓下。則鼎足山城藏史閣西邊第二間枺樓廳板。折傷落下。卓床欹傾。卓上所安冊樻十二坐。半倚墻壁。半倚廳板云。事極驚慮。奉審修改。一時爲急。卽速發遣郞廳奉審後。使之擇日修改。何如。傳曰。允。
정조 1년
傳于吳載紹曰。兵曹參知李鎭衡。聞有實恙云。改差。今日政差出。
정조 1년
徐有防啓曰。吏曹判書李徽之承牌入闕矣。見大司憲趙時俊疏本。謂有難安情勢。旋卽出去。揆以事體。誠極未安。推考警責。仍卽牌招。何如。傳曰。允。
정조 1년
高裕啓曰。卽伏見咸鏡監司趙重晦罪人放未放啓本。則徒年以下竝宥啓本者。以流三千里。論列修啓。莫重啓本。如是疎忽。事甚未安。推考警責。原啓本還爲下送。使之改修整上送。何如。傳曰。允。
정조 1년
高裕啓曰。吏曹判書李徽之。參判徐浩修牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 1년
吏曹參議前望單子入之。以鄭民始落點。
정조 1년
有政。吏批。判書李徽之牌不進。參判徐浩修牌不進。參議鄭民始進。右副承旨徐有防進。吏批啓曰。判書李徽之。參判徐浩修竝牌招不進。小臣獨政未安。何以爲之。敢稟。傳曰。只出緊任。又啓曰。防禦使及邊地守令。今當差出。而不可不各別擇差。他道已準朔未準朔守令。未準朔禁軍將。竝擬。何如。傳曰。允。以吳載紹爲承旨。李在學爲校理。沈有鎭爲修撰。南鶴聞爲副修撰。李儒慶爲副修撰。柳戇爲兵曹參議。徐逈修爲大司諫。李敬養爲兵曹參知。李敬懋爲寧邊府使。田文顯爲昌城府使。李東曄爲三和府使。李潤慶爲碧潼郡守。盧弼相爲郭山郡守。沈豊之爲兵曹正郞。左副承旨徐有防。右副承旨吳載紹陞降。
정조 1년
兵批。判書金鍾秀進。參判嚴璹入直進。參議未差。參知李鎭衡病。右副承旨徐有防進。啓曰。公忠水使。今當差出。而擬望之人乏少。他道防禦使及守令。竝擬。何如。傳曰。允。又啓曰。永宗僉使今當差出。而防禦重鎭。不可不擇擬。同道未赴任守令及他道守令。竝擬。何如。傳曰。允。以雲峰君杺爲都摠管。具以謙爲副摠管。李宜哲爲同知。白東毅爲內禁將。鄭洛爲五衛將。申載文爲忠翊將。沈墩爲大興中軍。李思謹爲古群山僉使。吳載熙爲公忠水使。柳光國爲平安中軍。李埴爲露梁別將。副司直李鎭衡李儒慶。副司果林蓍喆朴祐源姜忱單付。
정조 1년
傳于鄭民始曰。永宗僉使今日政差出。
정조 1년
同日再政。以李文爀爲永宗僉使。
정조 1년
大司憲趙時俊。司諫鄭宇淳。持平姜彝正。正言南鶴聞啓曰。臣等俱以庸愚。冒叨言地。瘝曠之辜。居常愧懼。況此賓對。卽我殿下遇災求助之初筵。而臣等巽懦旣甚。周旋未暇。只傳故紙。不能出一言。仰裨虛佇之聖意以慙以惶。若無所措。傳啓就座之際。自上以今日諸臺何無一言爲敎。而臣等坐處稍遠。未得諦聽。及其退出臺廳。始乃知有下敎。此時含默溺職之罪旣著。卽席不避。矇然之罪尤大。以此以彼。何可一刻抗顔於臺次乎。請命遞斥臣等之職。答曰。此予來諫不足之致。卿等勿辭。亦勿退待。
정조 1년
徐有防。以義禁府言啓曰。大逆不道罪人孝任同生娚爲奴。罪人克觀之子天峻。咸鏡道茂山府流三千里安置。勝快慶源府流三千里安置。孝任同生娚克泰全羅道康津縣古今島爲奴。而旣已出繼。依散配律。卽其島免奴仍配。克泰之子一峻咸鏡道富寧府散配。大逆不道罪人介連同生娚介同之子成云。慶尙道巨濟府流三千里安置。成福南海縣流三千里安置。窮凶極惡。萬剮猶輕。大逆不道罪人甘丁叔重彬。咸鏡道甲山府流三千里安置。而天峻勝快一峻等捉囚忠州牧。成云成福等捉囚中部。重彬捉囚瑞興縣云。竝令刑曹押送于各其配所。何如。傳曰。允。
정조 1년
丁酉十月初四日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。上曰。今日賓對。卿欲追參乎。國榮曰。將爲入參矣。上曰。今日稟事幾何云乎。國榮曰。次對久未爲之。故今番稟定者。頗不草草云矣。上曰。御史亦入來乎。國榮曰。旣有後日次對入侍之命。今日當同爲入侍矣。上曰。大臣備局堂上引見。出榻敎仍命退去。諸臣以次出。
정조 1년
丁酉十月初四日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。絢奉湯劑進前。上進御。上曰。關西守令時任拿問者。幾何。國榮曰。俄見現告則爲二十四邑矣。上曰。他餘守令拿問後出代。雖未晩矣。至於邊地面看交代處。則今日政當差出矣。國榮曰。似然矣。上曰。政官何不入來乎。國榮曰。俄見本院啓辭。則判書入闕矣。見都憲疏後。謂以侵斥銓官。有所難安。還爲出去云矣。上曰。注書出去。政官牌去來催促。若再次違牌。三牌直出事。分付。命退去。諸臣以次出。
정조 1년
丁酉十月初四日申時。上御誠正閣。左副承旨入侍時。左副承旨鄭民始。記事官鄭東浚。記事官林錫喆徐龍輔。以次進伏訖。上曰。政官入來乎。民始曰。連爲催促。而尙不入來矣。上曰。違牌政官。更爲牌招。出榻敎上曰。今番關西御史之書啓。全沒體段。所謂報營加分等說。尤極駭然。穀簿之有無。全不審察。而前監司與加分守令。亦不論勘。奉使無狀之罪。在所難免矣。民始曰。前監司與加分守令。似當論罪。而書啓中無一人論勘之事。以此一事言之。全沒奉使之意矣。上曰。注書出去。政官牌去來知入。賤臣承命而出。還奏曰。吏曹判書及參判。皆納牌不進云矣。上命書傳敎曰。守令差出時急。而銓曹堂上。又復違牌。新除授吏曹參議。待下批卽爲牌招開政。上曰。吏曹參議前望單子入之。出榻敎上命退。承史以次退出。
정조 1년
丁酉十月初四日酉時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。內官呈辭。承旨不爲廳坐而受之。自外捧納云。前後申飭。何如。而如是稽忽乎。良可寒心。國榮曰。臣以一院之長。不能檢飭院事。致勤聖慮。不勝惶恐。上曰。卿則長處宿衛。且兼藥院之任。本院事豈可一一策勵耶。須勿過引。國榮曰。聖敎雖如此。臣心則不安矣。上曰。注書出去。右承旨右副承旨勿待罪事。分付。上曰。吏兵批已爲開政乎。國榮曰。今方開政云矣。命退去。諸臣以次出。
정조 1년
行都承旨洪國榮藥院直。左承旨李義翊坐。右承旨徐有防坐。左副承旨吳載紹坐直。右副承旨李鎭衡未肅拜。同副承旨李秉模坐直。注書柳孟養藥院直鄭東浚坐直。事變假注書閔孝克仕。
정조 1년
李義翊啓曰。大司憲趙時俊牌不進。執義洪彦喆。掌令兪彦鏶金鍾厚在外。持平安廷玹姜彝正牌不進。今日以監察茶時之意。敢啓。傳曰。知道。
정조 1년
吳載紹。以都摠府言啓曰。今日入直內三廳武兼禁軍及軍兵等。當爲中日習射。而自上方在減膳中。復膳間依例姑停之意。敢啓。傳曰。知道。
정조 1년
傳于吳載紹曰。昨日政新除授守令留待。
정조 1년
備邊司薦望。以李命植爲義州府尹。
정조 1년
徐有防。以司僕寺言啓曰。兼內乘田文顯。昨日政移拜外任矣。其代令該曹口傳差出。以爲推移入直之地。何如。傳曰。允。
정조 1년
兵曹口傳政事。以權䎐爲兼內乘。
정조 1년
承旨前望單子。李鎭衡李秉模落點。
정조 1년
傳于洪國榮曰。副提調持加減交濟湯入侍。
정조 1년
以司諫鄭宇淳。正言李思祚。持平安廷玹姜彝正牌不進罷職傳旨。傳于李義翊曰。只推。
정조 1년
以右副承旨李鎭衡牌不進罷職傳旨。傳于吳載紹曰。只推。
정조 1년
傳于李秉模曰。同副承旨入侍。
정조 1년
備忘記。副司果具琡別軍職差下。
정조 1년
以咸鏡監司趙㻐龜山本社鹽場里居朴次金等渰死囕死事狀啓。傳于李義翊曰。令本道恤典擧行。
정조 1년
以公忠監司徐有隣洪州用川面居良人曺興得子十二歲兒等燒死渰死等事狀啓。傳于李義翊曰。令本道恤典擧行。
정조 1년
以平安監司洪樂純義州居校生金希九孫子十歲兒等爲虎囕死事狀啓。傳于李義翊曰。令本道恤典擧行
정조 1년
吳載紹。以義禁府言啓曰。放逐鄕里罪人趙明鼎戶奴呈狀內。其矣上典今月初五月遭母喪。而方在放逐中。不得奔哭。情理罔極。定配罪人。尙有歸葬給由之例。依此例給由事呈訴矣。取考法典。則續大典恤囚條。有曰定配罪人遭親喪及承重喪者給暇歸葬。過三月後還發配所矣。趙明鼎依定配罪人例。給由。何如。傳曰。允。
정조 1년
又以義禁府言啓曰。江東前縣監韓光近時在公忠道洪州地云。發遣府羅將拿來。何如。傳曰。允。
정조 1년
又以義禁府言啓曰。寧遠前郡守李延弼拿囚。而龍崗前縣令沈基泰。下去公忠道稷山地云。發遣府羅將拿來。何如。傳曰。允。
정조 1년
又以義禁府言啓曰。加分守令拿問傳旨中慈山府使曺允彬。江東前縣監閔養燮。付標啓下矣。曺允彬閔養燮等。勿爲拿囚之意。敢啓。傳曰。知道。
정조 1년
又以義禁府言啓曰。江界前府使洪秀輔。渭原前郡守金㻐。楚山前府使洪檢。義州前府尹李義弼。泰川縣監申熤。定州牧使許任。寧邊府使金熤。价川郡守李弘遠。成川前府使朴師亨。孟山縣監鄭弼臣。祥原前郡守尹守儉。安州牧使李義寬。江西縣令韓用和。平壤前庶尹金獻柱。碧潼郡守李壽鵬。昌城府使許𣷯。前府使元厚鎭。朔州前府使李仁彬。龍川府使李再煥。鐵山前府使吳載光。宣川前府使李徽遠。郭山郡守尹守喆。博川前郡守李尙顯。龜城府使尹珖。雲山前郡守成大中。熙川郡守金宗淵。順川郡守李潤謙。殷山前縣監尹塾。德川郡守吳大益。寧遠前郡守李延弼。陽德前縣監李夔。三登縣令金煹。江東前縣監韓光近閔養燮。慈山府使曺允彬。前府使柳孝源。肅川府使李杞齡。順安縣令韓文洪。永柔前縣令鄭益儉。甑山縣令鄭國仁。咸從府使李吉培。三和府使李潤禧。龍崗前縣令沈基泰。中和府使李得永。嘉山前郡守李東植等拿問定罪事。傳旨啓下矣。洪秀輔金㻐洪檢李仁彬李夔李徽遠等。爲先拿囚。鄭益儉。以他罪前已拿囚。李再煥。以他罪拿來。書吏前已發送。而李義弼金熤李壽鵬許𣷯尹守喆李潤禧。俱在任所云。發遣府書吏交代後拿來。尹珖李潤謙李杞齡李吉培李得永。以兼營將守令。俱在任所云。發遣府書吏羅將差兼官後拿來。申熤許任李弘遠鄭弼臣李義寬韓用和吳大益金宗淵金煹曺允彬鄭國仁等。俱在任所。發遣府書吏羅將竝拿來。元厚鎭以公忠水使。時在任所。發遣府都事交龜後拿來。金獻柱以咸興判官。時在任所。李東植以平壤中軍。時在任所。吳載光以江原道御史軍官隨去。李尙顯時在公忠道忠州地。成大中時在京畿抱川地。朴師亨韓文洪等時在楊州地。柳孝源時在高陽地。閔養燮時在驪州地云。發遣府書吏羅將竝拿來。李延弼韓光近沈基泰等。今方催促。而尹守儉尹塾等。家在城外。待城門開拿囚。何如。傳曰。允。許多吏隷之諸邑出捕。必有弊端。只邊地守令。兼營將守令。分送書吏羅將拿來。其餘時在任所守令。自當上來。待待命拿囚。沿路討食嚴飭。所經各邑一切嚴禁之意。自本府行會諸道。
정조 1년
吳載紹。以刑曹言啓曰。因義禁府啓辭。大逆不道罪人孝任同生娚克觀之子天峻咸鏡道茂山府流三千里安置。勝快慶源府流三千里安置。孝任同生娚克泰全羅道康津縣古今島爲奴。而旣已出繼。依散配律。卽其島免奴仍配。克泰之子一峻咸鏡道富寧府散配。大逆不道罪人介連同生娚介同之子成云慶尙道巨濟府流三千里安置。成福南海縣流三千里安置。窮兇極惡萬剮猶輕大逆不道罪人甘丁叔重彬咸鏡道甲山府流三千里安置。竝令刑曹押送事。命下矣。罪人克泰卽其島免奴仍配之意。分付道臣。罪人成云成福等捉囚中部。竝卽押送配所。天峻勝快一竣等捉囚忠州牧。重彬捉囚瑞興縣云。竝卽押送配所事。發關分付于各該道臣之意。敢啓。傳曰。知道。
정조 1년
徐有防。以兵曹言啓曰。今十月初七日丁酉式年武科殿試處所。春塘臺設行事。命下矣。自前無特敎。則例以命官節目磨鍊矣。今番則。何以爲之乎。敢稟。傳曰。以親臨磨鍊。而大抵殿試之法。始於宋祖之時。以陶邴之不文。創臨軒覆試之規矣。旣曰臨軒。則初以命官磨鍊事無意義。此後凡於殿試。前期親臨乎。命官草記稟旨後。節目磨鍊事。定式施行。
정조 1년
李秉模。以兵曹言啓曰。兼司僕將白師誾。素患痰癖之症。近益添劇。時月內差復無期。呈狀乞遞。病狀旣如是。則領軍之將。不可久曠。今姑改差。何如。傳曰。允。